Informácia o výsledkoch kontroly dodržiavania hygienických
podmienok poskytovania služieb osobnej hygieny
v zariadeniach spoločného stravovania

	V rámci ukončenia letnej turistickej sezóny 2012 bola do plánu práce Slovenskej obchodnej inšpekcie (ďalej len SOI) zaradená mimoriadna kontrolná akcia vykonaná v spolupráci  s orgánmi verejného zdravotníctva. Kontrola sa uskutočnila v termíne od 30.augusta 2012 do 7.septembra 2012 na území celého Slovenska.

	Cieľom kontroly bolo podľa § 4 ods. 1 písm. e/ zákona č. 250/2007 Z. z. o ochrane spotrebiteľa v znení neskorších predpisov preveriť, či prevádzkové jednotky poskytujúce stravovacie služby dodržiavajú hygienické podmienky v zariadeniach pre osobnú hygienu stravníkov, konkrétne na toaletách, v súlade s ustanoveniami príslušných hygienických predpisov. 

	Kontrola bola uskutočnená v intenciách a rozsahu Vyhlášky MZ SR č.533/2007 Z. z. o podrobnostiach o požiadavkách na zariadenia spoločného stravovania (ďalej len vyhláška), ktorá ustanovuje v § 6 ods.5,6,7 podmienky na dodržiavanie osobnej a prevádzkovej hygieny, t.j. požiadavky na zabezpečenie a vybavenie toaliet pre stravníkov a v § 2 ods. 1 a 2 písm. a/ vyhlášky požiadavku na funkčnosť a čistotu toaliet a ich dobrý technický stav.

	Objektmi kontroly boli hygienické zariadenia v reštauráciách, motorestoch, jedálňach, kaviarňach, bistrách, hostincoch, bufetoch, poskytujúcich samoobslužné rýchle občerstvenie a doplnkové  stravovanie a v podobných zariadeniach, ktoré sa nachádzajú na tranzitných trasách SR na čerpacích staniciach a odpočívadlách. 

	Do kontroly neboli zaradené pohostinské odbytové strediská patriace ubytovacím zariadeniam (hotelom, penziónom, motelom, ....),  trvalé stánky a stánky na krátkodobý predaj potravín a nealkoholických nápojov a ani čerpacie stanice , ktoré neposkytujú stravovacie služby. Na takéto zariadenia sa požiadavky vyhlášky MZ SR č. 533/2007 Z. z. nevzťahujú.
Pre informáciu je zoznam vybraných trás uvedený  v prílohe č. 2.

	Kontrolu vykonalo všetkých 8 inšpektorátov SOI v spolupráci s 33 Regionálnymi úradmi verejného zdravotníctva (ďalej len RÚVZ). Spoluprácu s RÚVZ si zabezpečil každý inšpektorát SOI na svojej úrovni. Z dôvodu vyššej objektivity bola zo strany orgánov  verejného zdravotníctva vykonaná výmenná akcia. Z toho dôvodu sa každej kontroly zúčastnil jeden pracovník SOI, jeden zástupca príslušného RÚVZ a jeden  pracovník z iného RÚVZ. 
Na základe dohody ÚI SOI a ÚVZ SR sa zástupcovia kontrolných úradov striedali v písaní inšpekčných záznamov z kontroly. Súčasťou dohody bolo, že jednotlivé orgány budú pri zistení nedostatkov konať voči kontrolovanej osobe v rozsahu svojej kompetencie. 
	
	S uvedeným zameraním  bolo preverených  193  prevádzkových jednotiek /ďalej len PJ/, z ktorých sa v  19 PJ vyskytli nedostatky súvisiace s predmetom kontroly, čo predstavuje
9,8 % z celkového počtu preverených PJ. 

	Pre informáciu uvádzame, že v júni 2004 a 2009 boli v  rámci prípravy a zabezpečenia LTS v spolupráci s príslušnými RÚVZ vykonané rovnaké kontrolné akcie. Pre porovnanie v roku 2004 boli zistené nedostatky v 38 % preverených PJ a v roku 2009 bolo odhalených 29,8 % PJ s nedostatkami.

	VÝSLEDKY KONTROLY

	1.Oprávnenie k podnikaniu

	Vo všetkých prekontrolovaných prevádzkových jednotkách (ďalej len PJ) inšpektori SOI vyžadovali predloženie živnostenského oprávnenia. Živnostenské oprávnenie bolo predložené v každom prípade a činnosť PJ bola vykonávaná v súlade s predmetom podnikania.

	2. Rozhodnutie RÚVZ

	V zmysle zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov  štátny zdravotný dozor  na úseku ochrany zdravia vykonáva v rámci svojej pôsobnosti vo svojom územnom regióne  príslušný RÚVZ.   
Tento posudzuje návrhy na uvedenie do užívania objektov potravinárskych a ostatných zariadení, v ktorých sa vykonáva epidemiologicky závažná činnosť a vydáva súhlas na ich 
prevádzkovanie formou rozhodnutia. V jeho právomoci je, aby v rozhodnutí vyšpecifikoval konkrétne požiadavky i na vybavenie a úroveň sociálnych zariadení v prevádzkach pohostinského charakteru. Nakoľko vo vydaných rozhodnutiach regionálni hygienici uvádzali, že predmetná prevádzka je riešená v súlade s vyhláškou a podrobnejšie a bližšie nešpecifikovali požiadavky na vybavenie toaliet, postup kontroly bol striktne podľa požiadaviek vyhlášky.
Kontrolou bolo zistené, že v 1 PJ nebolo predložené  rozhodnutie regionálneho hygienika. V tomto prípade bol  uložený záväzný pokyn na jeho doručenie na príslušný RÚVZ. 

	Naviac v rámci tejto kontroly si pracovníci RÚVZ preverili aj ďalšie povinnosti prevádzkovateľov stravovacích zariadení, ktoré vyplývajú zo zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a už citovanej vyhlášky a sú dôležité z hľadiska dodržiavania hygieny a epidemiológie. Z toho dôvodu kontrolu sústredili aj do priestorov kuchyne, prípravovne jedál, skladov, chladiacich a mraziacich zariadení, kde preverili napr. vedenie evidencie o vykonávaní sanitácie, dodržiavanie podmienok skladovania, vedenie zápisov o teplotách v chladiacich zariadeniach, technológiu výroby, prepravu jedál, odbornú a zdravotnú spôsobilosť zamestnancov, dodržiavanie spotrebnej lehoty surovín, odstraňovanie odpadu, odber a uchovávanie vzoriek a ďalšie.
 Zistené nedostatky v tejto oblasti sú predmetom riešenia zo strany príslušných RÚVZ, ktorí v každom prípade prijali opatrenia na nápravu a pri menej závažných nedostatkoch uložili blokové pokuty. V závažnejších prípadoch budú vec riešiť vo svojej kompetencii v správnom konaní. 

	3.Všeobecné požiadavky na vybavenie a úroveň toaliet

	Inšpektori prekontrolovali plnenie všeobecných požiadaviek v zariadeniach osobnej hygieny v zmysle § 6 ods. 5,6,7 vyhlášky podľa nasledovného členenia:

	3.1 Zabezpečenie oddelených toaliet pre mužov a ženy

	Vyhláška predpisuje, aby boli v pohostinských zariadenia pre stravníkov vyčlenené samostatné záchody pre mužov a ženy,  a naviac tieto musia byť oddelené pre zamestnancov prevádzkárne. Nedostatok bol zistený v 1 PJ  Restaurant Cafe pri diaľnici D 2 v Brodskom, kde neboli vyčlenené samostatné záchody oddelené pre mužov a pre ženy.

	3.2 Zabezpečenie predsiene v priestoroch toaliet

	Povinnosť, aby na toalety nebol priamy vchod z prevádzky zariadenia spoločného stravovania si splnilo všetkých 193 prekontrolovaných PJ. 

	3.3 Zabezpečenie dostatočného osvetlenia a osobitného vetrania v toaletách

	Pre komfortné užívanie zariadení pre osobnú hygienu je dôležité, aby bolo dostatočne osvetlené a osobitne vetrané. Všetky prekontrolované hygienické zariadenia boli dostatočne osvetlené.
V 2 PJ bolo zistené, že  vo WC pre mužov bola predsieň bez priameho vetrania (Motorest BECKOV - Diaľničné odpočívadlo na D1 Ľavostranné a Motorest BECKOV- Diaľničné odpočívadlo na D1 Pravostranné) a v 1 PJ nebolo zabezpečené osobitné vetranie vo WC pre ženy ( Reštaurácia „Salaš Dechtáre“, Galovany).

	3.4 Vybavenosť záchodov toaletným papierom a záchody pre ženy aj nádobou na odpad

	Celkovo v 2 prípadoch ( Restaurant Cafe pri diaľnici D 2 v Brodskom, Bistro Miloš,  Levice ) nebol zabezpečený toaletný papier.
V 5 prípadoch  na toaletách pre ženy chýbala nádoba  na odpad (napr. Reštaurácia HOT POT pri diaľnici vo Vlčkovciach, Bistro Miloš, Levice). 

	3.5 Vybavenie predsiene toaliet

	Dôležitou požiadavkou vyhlášky je, aby v predsieni toaliet bolo zabezpečené umývadlo s prívodom tečúcej teplej vody s teplotou najmenej 45°C a prívodom studenej pitnej vody. Ďalej sa vyžaduje, aby bolo spotrebiteľom k dispozícii mydlo a zariadenie na osušenie rúk, alebo hygienický prostriedok na utretie rúk. Ak je utretie rúk zabezpečené papierovými utierkami, musí byť v predsieni aj nádoba na použité utierky.

	Z celkového počtu 193 prekontrolovaných prevádzkarní 9 nemalo zabezpečený prívod tečúcej teplej vody, čo predstavuje 4,7 % (rok 2004  27,6 %,  rok 2009   10,1 %).

Napríklad:
Čerpacia stanica OMV,  Diaľnica D2-Lamač, Bratislava – kde bol nedostatok počas kontroly 
                                                                                              odstránený,
Reštaurácia pod brezami, Branč,
Reštaurácia ŠIŠTAG,  Komárno,
Bistro JASNÁ, Demänovská Dolina ,
Bistro LINDA,  Vrútky.

Prívod studenej pitnej vody bol zabezpečený vo všetkých prekontrolovaných hygienických zariadeniach. 
 	  
	Mydlo nebolo zabezpečené v 3 prípadoch ( Bistro Miloš, Levice; Bistro u IČA,  Nitra; Reštaurácia ŠIŠTAG, Komárno).

V 5 prípadoch nebolo v  predsieni zabezpečené zariadenie na osušenie rúk a ani alternatívny spôsob, a to hygienický prostriedok na utretie rúk. 
Išlo o Restaurant Cafe pri diaľnici D 2 v Brodskom; Bistro u IČA,  Nitra; Bistro Miloš,  Levice; Reštaurácia ŠIŠTAG,  Komárno; Čerpacia stanica, Radoľa. 

	4. Funkčnosť, použiteľnosť a čistota hygienických zariadení

	Pri kontrole sa pozornosť dozorných pracovníkov SOI  a RÚVZ sústredila hlavne na skutočnosť, či sú kontrolované toalety  naozaj funkčné a či sú udržiavané v čistote a použiteľnom stave.
	Nedostatky vo funkčnosti toaliet sa vyskytol v 1 prevádzkovej jednotke v Motoreste José, Kľušovská Zábava, kde bola vo WC ženy  poškodená /polámaná/ záchodová doska.

V 2 prípadoch nebola čistota  hygienických zariadení na požadovanej úrovni a to v PJ Restaurant Cafe pri diaľnici D 2 v Brodskom  a na ČS Radoľa.

 	5. Informácia o cene za použitie hygienického zariadenia

	Ak použitie toaliet v stravovacích prevádzkových jednotkách je poskytované za úplatu, buď vo vlastnej réžii alebo dané do prenájmu inému podnikateľovi, resp. na základe zmluvy s prevádzkovateľom verejných hygienických zariadení, musí byť spotrebiteľ informovaný o cene za ich použitie.
	V tomto smere nebol kontrolou zistený nedostatok. V prípade, že bolo hygienické zariadenie spoplatnené, spotrebiteľ bol o cene za jeho použitie informovaný na viditeľnom mieste pri vstupe.

Pri kontrole bolo zistene, že v 1 prípade v  prevádzke Bufet- odpočívadlo Triblavina, Diaľnica D1-smer Senec nebol vydaný doklad o kúpe za  použitie hygienického zariadenia pre ženy v hodnote 0, 20€.

OPATRENIA

Vo všetkých prekontrolovaných prevádzkach boli spísané inšpekčné záznamy buď inšpektormi SOI alebo pracovníkmi RÚVZ.
 
V 13 prípadoch, v ktorých neboli zabezpečené hygienické podmienky prevádzkovania zariadení na osobnú hygienu stravníkov v súlade s požiadavkami  vyhlášky bolo zo strany SOI prijatých 13 záväzných pokynov na ich odstránenie. V 2 prípadoch  bolo zo strany SOI  spísané oznámenie o začatí správneho konania.

Vzhľadom na to, že inšpektori počas kontrolnej akcie nezistili tak závažné nedostatky, ktoré by z epidemiologického hľadiska mohli ohrozovať zdravie spotrebiteľa, neuložili žiadne opatrenie na mieste, ktoré by zakázalo prevádzkovanie stravovacích jednotiek až  na dva prevádzkové dni.

Pokiaľ pri kontrole  zariadení boli zistené aj iné hygienické nedostatky, ktoré vyplývajú zo zákona č. 355/2007 Z. z. o ochrane, podpore a rozvoji verejného zdravia a  vyhlášky MZ SR č. 533/2007 Z. z. o podrobnostiach o požiadavkách na zariadenia spoločného stravovania a sú dôležité z hľadiska dodržiavania hygieny a epidemiológie v stravovacích jednotkách,  v rámci svojej kompetencie konali príslušné RÚVZ prijatím opatrení na nápravu, uložením blokových pokút, alebo začatím správneho konania zo strany regionálneho hygienika. Tieto výsledky budú premietnuté do súhrnnej informácie  orgánov verejného zdravotníctva.

ZÁVER

	Nakoľko v prevádzkach verejného stravovania dochádza k epidemiologicky závažnej činnosti, základné vybavenie toaliet by malo byť ich samozrejmosťou. Je to jeden z mnohých aspektov svedčiacich o kultúrnosti slovenského prostredia a v mnohých prípadoch turistami porovnávaného s úrovňou ostatných európskych krajín.  

 	Ako z výsledkov kontroly vyplynulo, v tejto oblasti postupom času dochádza k evidentnému zlepšeniu. Pre porovnanie v roku 2004 bolo z preverených PJ, ktoré zabezpečujú stravovanie turistov na tranzitných trasách SR zistených  38 % prevádzkarní s nedostatkami v hygienických zariadeniach a v roku 2009 si svojou úrovňou a vybavenosťou nesplnilo hygienický štandard  29,8 % PJ.  Táto mimoriadna kontrolná akcia zistila porušenie len v 9,8 % preverených prevádzkových jednotkách. 

	Pohostinské zariadenia, ktoré zabezpečujú kontakt zahraničných hostí s našou krajinou a  spoludotvárajú obraz úrovne poskytovaných služieb v cestovnom ruchu, i napriek zlepšujúcim sa výsledkom, nie sú ešte stále na dostatočne úrovni a majú v oblasti, hlavne sociálnych zariadení, čo dobiehať. Je len na počudovanie, že si niektoré prevádzkarne znižujú svoj kredit nezabezpečením niektorých elementárnych súčastí potrebných pre vybavenie toaliet, ako sú mydlo, papierové utierky, toaletný papier a pod., ktoré si nevyžadujú veľké náklady a stavebné úpravy. 

												Príloha č. 1

Príklady negatívnych zistení

Restaurant Cafe pri diaľnici D 2 v Brodskom – v PJ neboli vyčlenené samostatné záchody oddelené pre mužov a pre ženy, pánske záchody neboli v čase kontroly vybavené toaletným papierom a žiadnou formou nebolo zabezpečené osušovanie rúk, k dispozícii nebolo ani zariadenie na osušovanie rúk ani hygienický prostriedok na utretie rúk. 
Za uvedené nedostatky bude Regionálnym úradom verejného zdravotníctva v Senici voči prevádzkovateľovi začaté správne konanie. 

Reštaurácia ŠIŠTAG, Komárno - na mužských a ženských záchodoch nebola zabezpečená tečúca teplá voda, mydlo a nebolo zabezpečené zariadenie na osušovanie rúk alebo hygienický prostriedok na utieranie rúk.

Bistro Miloš , Levice – pánske záchody neboli vybavené toaletným papierom, záchody pre ženy neboli vybavené  nádobkou na odpadky a nebolo zabezpečené zariadenie na osušovanie rúk alebo hygienický prostriedok na utieranie rúk.

Motorest José, Kľušovská Zábava – poškodená /polámaná/ záchodová doska vo WC pre ženy. V uvedenej prevádzkarni boli zistené aj iné nedostatky - tovar po dobe spotreby, nesprávne skladovanie /zmrazené mäso,  zmrazené pečivo/,  chladiace zariadenie nebolo udržiavané v dostatočnej čistote – tesnenie na mrazničke bolo plesnivé. V kuchyni vo fritéze sa používal na prípravu jedál  prepálený olej. V kuchyni, na umývadle určenom na umývanie rúk, chýbal vodovodný kohútik na teplú vodu. Na strope kuchyne  bola poškodená  - olupujúca sa omietka, poškodená krytina  a niektoré smaltované kuchynské riady boli obité.
Varnice, ktoré boli určené na rozvoz jedál  pri akciách, mali vnútornú časť z hliníka.

 

											Príloha č. 2

Trasy pre výkon kontroly hygienických zariadení

D 2    
- Bratislava, Malacky, Kúty.

D 1
- Bratislava, Senec, Pezinok, Modra, Trnava, Piešťany, Nové Mesto n/V, Trenčín, Púchov, Považská Bystrica

Južná oblasť západoslovenského kraja
-	Šamorín, Dunajská Streda, Veľký Meder, Komárno, Štúrovo
-	Nitra, Nové Zámky, Dudince

Severné Slovensko, trasa na Poľsko
-	Žilina, Martin, Dolný Kubín, Trstená, Zuberec, Oravice 
-	Žilina, Čadca

Liptovský región
-	Ružomberok, Terchová, Liptovský Mikuláš, Demänovská Dolina

Banskobystrický región
- Banská Bystrica, Zvolen, Banská Štiavnica, Kremnica, Brezno

Vysoké Tatry
-	Poprad, Vysoké Tatry (vrátane Štrbského Plesa), Kežmarok, Tatranská Javorina
-	Červený Kláštor, Vyšné Ružbachy, Stará Ľubovňa

Spiš
-	Spišská Nová Ves, Revúca, Rožňava, Gelnica

Južná oblasť stredného Slovenska
-	Veľký Krtíš, Lučenec, Rimavská Sobota

Východ Slovenska
-	Prešov, Bardejov, Svidník
-	Košice, Michalovce, Trebišov, Vyšné Nemecké